Rådets resolution

af 26. maj 2003

om kulturens horisontale aspekter: Styrkelse af synergier med andre sektorer og fællesskabsaktioner samt udveksling af god praksis med hensyn til kulturens sociale og økonomiske dimension

(2003/C 136/01)

RÅDET FOR DEN EUROPÆISKE UNION,

1. SOM FASTSLÅR, at Fællesskabet i henhold til traktaten om oprettelse af Det Europæiske Fællesskab tager hensyn til de kulturelle aspekter i sin indsats i henhold til andre bestemmelser i denne traktat, navnlig med henblik på at respektere og fremme sine kulturers mangfoldighed,

2. SOM ERINDRER OM Rådets resolution af 20. januar 1997(1) om kulturens horisontale aspekter, der indeholder en række forslag til integration af kulturelle aspekter i fællesskabsaktioner,

3. SOM ERINDRER OM, at Rådets resolution af 21. januar 2002(2) om kulturens plads i udviklingen af Den Europæiske Union understreger nødvendigheden af synergier og komplementaritet mellem kultur og de forskellige fællesskabsaktioner,

4. SOM ERINDRER OM, at Rådet den 25. juni 2002(3) vedtog en resolution om en arbejdsplan for det europæiske samarbejde på kulturområdet, og at denne arbejdsplan bl.a. prioriterer kulturpolitikkens horisontale aspekter (synergier med andre fællesskabsområder og -aktiviteter, kulturens økonomiske og sociale dimension, bevægelighed for personer og værker, såvel som udvikling af kulturindustrien og den kreative industri),

5. SOM ERINDRER OM, at opfølgningen af arbejdsplanens horisontale aspekter allerede er påbegyndt, og at Rådet den 19. december 2002 vedtog en resolution om gennemførelsen af arbejdsplanen for europæisk samarbejde på kulturområdet: Europæisk merværdi og bevægelighed for personer og værker i den kulturelle sektor(4),

6. SOM FASTSLÅR, at kultur indgår i et samspil med andre sektorer både i medlemsstaterne og på europæisk plan,

7. UNDERSTREGER PÅ NY betydningen af en effektiv synergi med alle - både interne og eksterne - øvrige relevante fællesskabsområder og -aktiviteter,

8. UNDERSTREGER, at kultur er et effektivt middel til integration og social inddragelse,

9. ANERKENDER, at medlemsstaterne og Europa-Kommissionen allerede har truffet foranstaltninger, og UNDERSTREGER, at der skal gøres endnu en indsats for at tage hensyn til kulturen inden for andre sektorer med henblik på at placere kulturen i centrum for europæisk integration,

10. OPFORDRER Kommissionen til senest ved udgangen af 2003, forudsat at der inden da er kommet oplysninger fra alle medlemsstaterne, at forelægge en meddelelse om EU's strukturfondes kulturelle dimension for perioden 1994-1999 og ser med interesse frem til at modtage Kommissionens tredje situationsrapport om økonomisk og social samhørighed samt midtvejsevalueringen af strukturfondene,

11. SER FREM TIL Kommissionens overvejelser i 2004 på grundlag af ovennævnte elementer, hvori det vil blive overvejet, hvordan kulturens bidrag til økonomisk og social samhørighed kan styrkes,

12. OPFORDRER medlemsstaterne og Kommissionen til inden for deres respektive beføjelser og ansvarsområder

- at styrke synergien med andre fællesskabsområder og -aktiviteter end kulturelle, lige fra den tidligst mulige fase i forberedelsen af enhver aktion eller politik helt frem til og med gennemførelsen, gennem en vurdering af disse aktioner på alle relevante niveauer,

- at undersøge, hvorledes udvekslingen af god praksis med hensyn til kulturens økonomiske og sociale dimension kan udvikles, herunder kulturelle aktiviteters bidrag til social inddragelse og fremme af kulturel mangfoldighed,

13. ER ENIGT OM, at Rådet ved udgangen af 2004 skal gøre status over opfølgningen af denne resolution.

(1) EFT C 36 af 5.2.1997.

(2) EFT C 32 af 5.2.2002.

(3) EFT C 162 af 6.7.2002.

(4) EFT C 13 af 18.1.2003.